**Tumačenje broj 3/23 od 9. veljače 2023.g.**

Člankom 41. točkom 3.4. Kolektivnog ugovora za radno mjesto Administrativno-računovodstveni radnik (SSS) propisan je koeficijent složenosti poslova (1.85). Radno mjesto Suradnik za opće poslove nije utvrđeno Kolektivnim ugovorom. Samim time, koeficijent složenosti poslova iz članka 41. Kolektivnog ugovora koji se odnosi na radno mjesto Administrativno-računovodstveni radnik (1,85) ne primjenjuje se na upitom opisano radno mjesto Suradnik za opće poslove.

Isto je potrebno urediti osnovnim ugovorom o radu, a sve skladno odredbama Zakonu o radu (Narodne novine 93/14, 127/17, 98/19 i 151/22) i Zakonu o zaštiti na radu (Narodne novine 71/14, 118/14, 154/14, 94/18 i 96/18), kojima su utvrđene obveze poslodavca vezano za osiguranje posebne zaštite na radu kad je kod radnika utvrđena smanjena radna sposobnost uz preostalu radnu sposobnost, smanjena radna sposobnost uz djelomični gubitak radne sposobnosti ili neposredna opasnost od nastanka smanjenja radne sposobnosti koju je utvrdilo ovlašteno tijelo u skladu s posebnim propisom.

**Tumačenje broj 8/23 od 9. veljače 2023.g.**

Člankom 41. stavkom 10. alinejom 1. Kolektivnog ugovora propisano je: Osnovna plaća uvećat će se za završen poslijediplomski ili doktorski studij: - ako radnik ima stručni naziv magistar (mr.), odnosno akademski naziv sveučilišni specijalist (univ. spec.) za 5% ako akademski stupanj, stručni odnosno akademski naziv nije uvjet za radno mjesto na kojem radnik radi i ako je akademski stupanj, stručni odnosno akademski naziv, u funkciji poslova radnog mjesta na kojem radnik radi, odnosno razvoja predškolskog odgoja i obrazovanja.

Ukoliko radnik dostavi dokument kojim dokazuje da ima stručni naziv magistar (mr.), odnosno akademski naziv sveučilišni specijalist (univ. spec.) ostvaruje pravo na uvećanje osnovne plaće za 5% ako akademski stupanj, stručni odnosno akademski naziv nije uvjet za radno mjesto na kojem radnik radi i ako je akademski stupanj, stručni odnosno akademski naziv, u funkciji poslova radnog mjesta na kojem radnik radi, odnosno razvoja predškolskog odgoja i obrazovanja. O predmetnom ne odlučuje ravnatelj dječjeg vrtića, niti se uvjetuje dodatnim radom, već se isto utvrđuje pisanim mišljenjem/suglasnosti osnivača (Gradskog ureda za obrazovanje, sport i mlade).

**Tumačenje broj 12/23 od 9. veljače 2023.g.**

Člankom 41. stavkom 1. podstavkom 3. Kolektivnog ugovora propisano je: Posebna zaduženja stručnih radnika kao što su voditelji objekata ili druga zaduženja, vrednuju se tako da im se planirani sati rada uključe u satnicu ostalih poslova do punog radnog vremena.

**Tumačenje broj 23/23 od 4. svibnja 2023.g.**

U posebnim slučajevima ukoliko radnik ima položen stručni ispit u sustavu odgoja i obrazovanja (npr. za zanimanje učitelja edukacijskog rehabilitatora) ili izvan njega (npr. u sustavu socijalne skrbi za zanimanje psihologa), isti ima obvezu položiti razlikovni dio stručnog ispita, pri čemu nema status pripravnika te mu se u tom slučaju koeficijent složenosti radnog mjesta ne umanjuje za 15 %.

**Tumačenje broj 39/23 od 15. studenoga 2023.g.**

Sukladno članku 41. stavku 10. Kolektivnog ugovora i važećim propisima, kvalifikacije završetkom kojih se stječe pravo na uvećanje osnovne plaće za 5% su kvalifikacije koje se mogu steći isključivo završetkom poslijediplomskog studija. Tragom navedenog, a sukladno posebnim propisima koji reguliraju visoko obrazovanje, radnik završetkom sveučilišnoga diplomskog studija, sveučilišnoga integriranoga prijediplomskog i diplomskog studija, sveučilišnoga integriranoga prijediplomskog i diplomskog studija iz područja medicine, veterine i stomatologije, sveučilišnoga diplomskog studija za programe iz područja tehničkih znanosti i neke programe iz područja biotehničkih znanosti, stručnoga diplomskog studija te stručnoga diplomskog studija iz tehničkog područja ne stječe pravo na uvećanje osnovne plaće za 5%. U skladu s istim radnica završetkom diplomskog studija povijesti i hrvatskog jezika i književnosti (i time stekavši akademsku titulu i zvanje magistre povijesti i hrvatskog jezika i književnosti) ne stječe pravo na uvećanje osnovne plaće za 5%.